Prezidentka odpustila zvyšok trestu odňatia slobody odsúdenej matke samoživiteľke  
Prezidentka Zuzana Čaputová udelila 23. júla 2021 podmienečnú milosť 24-ročnej žene M. N., ktorá bola v roku 2017 súdom právoplatne odsúdená za spáchanie prečinu krádeže na trest odňatia slobody v trvaní 3 mesiace.  
M. N. je cudzou štátnou príslušníčkou, v súčasnosti žije v cudzine. V roku 2017 sa dopustila na území Slovenska opakovane drobnej krádeže, pričom svojím konaním spôsobila škodu vo výške 220 Eur. Z podkladov zistených k žiadosti o milosť vyplýva, že je matkou trojročného syna o ktorého sa stará sama. Jej sociálna situácia je nepriaznivá. Zo správy starostu obce, v ktorej v súčasnosti žije, vyplýva, že ako samoživiteľka sa o maloleté dieťa riadne stará.   
Z uloženého trestu odňatia slobody vo výmere 3 mesiace vykonala doposiaľ 21 dní a následne jej bol výkon trestu prerušený. Od spáchania skutku v roku 2017 vedie bezúhonný život. V súčasnosti nie je trestne stíhaná a nespáchala ani priestupok. Výkon zvyšku trestu odňatia slobody v trvaní 69 dní sa v jej prípade javí ako neúčelný a mal by nepriaznivý dopad na jej maloleté dieťa. Keďže dĺžka uloženého trestu je menej ako 6 mesiacov, nie je možné ho vykonať v jej domovskom štáte.                                                                                                                                                                                                                                                                                                                                                                                
[bookmark: _GoBack]Prezidentka Slovenskej republiky pri posudzovaní žiadosti o milosť zohľadnila okrem právnych aspektov prípadu najmä zložitú sociálnu situáciu odsúdenej. Predovšetkým          v záujme zabezpečenia riadnej starostlivosti o jej maloleté dieťa odpustila hlava štátu odsúdenej nevykonaný zvyšok trestu odňatia slobody pod podmienkou, že po dobu 6 mesiacov odo dňa udelenia milosti nespácha úmyselný trestný čin.                                                                                                                                                                                                              
Prezidentka pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 
                                                                                                                                                                                       
 

 

   
 


